送僧還日本
作者：鍾唐傑
朝代：宋

paragraphs: 上人海東秀，才華衆推優。
學道慕中國，於焉一來遊。
武林忽相遇，鍼芥意頗投。
儒道雖云異，詩酒喜共酬。
况茲古名郡，佳麗罕與儔。
湖山快吟覽，勝跡恒追求。
合并惜未久，又理東歸舟。
揚帆渡鯨浪，帖帖如安流。
慇懃不忍別，繾綣難爲留。
臨風極遐睇，目斷扶桑陬。
他時託芳字，還能寄余不。